પટણાઃ પટણાના ઐતિહાસિક ગાંધી મેદાનમાં આગામી ૨૭ ઓગસ્ટે યોજાનારી રાજદની ભાજપ ભગાઓ રેલીમાં કોંગ્રેસના અધ્યક્ષ સોનિયા ગાંધી અને રાહુલ ગાંધી તેમજ બસપાના પ્રમુખ માયાવતી સામેલ નહીં થાય. આ રેલીમાં કોંગ્રેસ વતી ગુલામ નબી આઝાદ અને સી પી જોશી સોનિયા ગાંધીનો સંદેશો લઈને આવશે. જ્યારે માયાવતીએ રેલીમાં સામેલ થવા સતીશ મિશ્રાને પસંદ કર્યા છે. લાલુ યાદવે જણાવ્યું હતું કે આ રેલી અંગે તેમણે સોનિયા ગાંધી અને માયાવતી સાથે ચર્ચા કરી છે. જેમાં તમામ પક્ષે તેમના વરિષ્ઠ નેતાઓને રેલીમાં મોકલવાની બાબતે સંમતિ દર્શાવી છે. જોકે લાલુએ એવો દાવો કર્યો છે કે આ રેલીમાં પ.બંગાળના મુખ્યપ્રધાન મમતા બેનરજી હાજરી આપવાનાં છે.